# Antoni Castellà i Clavé

Antoni Castellà i Clavé (Barcelona, 26 de juny de 1970), conegut simplement com a Toni Castellà, és un polític català que ha estat diputat del Parlament de Catalunya i secretari d'Universitats i Recerca de Catalunya. Des d'octubre de 2024 és vicepresident de Junts per Catalunya.

## Biografia

És llicenciat en direcció i administració d'empreses i màster en administració d'empreses per ESADE. És professor associat d'ESADE i soci consultor de Clavera & Ferrera Associats, SL, des del 1996. El 1992 es va afiliar a Unió Democràtica de Catalunya (UDC) i a Unió de Joves. Ha estat secretari d'organització del CEN (1993-1997) i secretari executiu del CEI a la ciutat de Barcelona (1993-1995) de la Unió de Joves. Ha estat escollit diputat per la circumscripció de Barcelona per CiU a les eleccions al Parlament de Catalunya de 1999, 2003, 2006 i 2010. Fins a l'any 2010 ha estat secretari segon de la Mesa del Parlament de Catalunya. Fou escollit novament diputat a les eleccions al Parlament de Catalunya de 2012, però renuncià a l'escó en 2013 quan fou nomenat secretari d'Universitats i Recerca.
Amb la desintegració d'Unió Democràtica de Catalunya, Antoni Castellà, Núria de Gispert i Joan Rigol van impulsar Demòcrates de Catalunya, constituït el 7 de novembre del 2015. Castellà fou escollit diputat a les eleccions al Parlament de Catalunya de 2015 dins les llistes de Junts pel Sí. A les eleccions al Parlament de Catalunya de 2017 fou escollit com a diputat, aquesta vegada amb la llista d'Esquerra Republicana de Catalunya - Catalunya Sí.
L'any 2020 va ser escollit candidat a la presidència de la Generalitat dels Demòcrates de Catalunya a les primàries del partit amb un 81,02% dels vots. i a les eleccions al Parlament de Catalunya de 2021 es presentà a les llistes de Junts per Catalunya, amb qui DC va arribar a un acord, sense resultar electe. El 2023, després que a Laura Borràs li fos retirat l'escó a la cambra, es va anunciar que ell la hi substituiria.
El 2024 es presenta a les eleccions al Parlament de Catalunya en 16a posició a la llista per Barcelona de Junts per Catalunya. La tardor del mateix any, al congrés del seu partit, fou investit vicepresident de Junts.
Té vincles familiars amb Sant Quintí de Mediona, localitat en la qual encara segueix participant activament a la festa major sent membre del Drac de Sant Quintí.

## Referències

* 1 2 Sallés, Quico; Botanch, Josep Maria. «Tots els noms de la nova executiva de Junts impulsada per Puigdemont i Turull». El Món.cat, 26-10-2024. [Consulta: 27 octubre 2024].
* ↑ «Escrit de renúncia de la condició de diputat» (pdf). BOPC 009/10, 21-01-2013. [Consulta: 16 juliol 2014].
* ↑ «Antoni Castellà (CiU) deja su escaño en el Parlamento catalán tras volver al Gobierno autonómico». europapress.es, 15-02-2013. [Consulta: 16 juliol 2014].
* ↑ Neix Demòcrates de Catalunya, la refundació independentista d'Unió, VilaWeb.
* ↑ «Composició del Parlament - Resultats provisionals - Eleccions al Parlament de Catalunya 2017». Arxivat de l'original el 2017-12-22. [Consulta: 22 desembre 2017].
* ↑ ACN. «Toni Castellà guanya les primàries de Demòcrates amb un 81% dels vots». [Consulta: 8 desembre 2020].
* ↑ «Junts per Catalunya i Demòcrates es presentaran plegats a les eleccions del 14-F». VilaWeb, 29-12-2020. [Consulta: 29 desembre 2020].
* ↑ «Toni Castellà ocuparà l’escó de Laura Borràs al parlament». VilaWeb, 02-06-2023. [Consulta: 3 juny 2023].
* ↑ «Llista de Junts i Puigdemont per a les eleccions a Catalunya 2024». Vilaweb, 05-04-2024. [Consulta: 6 abril 2024].

## Enllaços externs

* Pàgina del Parlament d'Antoni Castellà